Rodičovské združenie pri Základnej škole, M. R. Štefánika 910/51, 075 01 Trebišov

# Správa o činnosti a hospodárení

rodičovského združenia

v školskom roku 2019/2020

V školskom roku 2019/2020 malo rodičovské združenie 505 členov. Za takýto počet bol uhradený aj náš členský príspevok pre Slovenskú radu rodičovských združení

Činnosť združenia sa riadila štatútom. Finančné prostriedky boli vynakladané v súlade so schváleným rozpočtom a so schválenými žiadosťami podanými počas roka.

Združenie bolo v decembri 2019 opäť zaregistrované v registri notárskej komory ako príjemca podielu dane z príjmov, čím sa vytvorili podmienky pre získanie významnej sumy do rozpočtu združenia.

V spolupráci s vedením školy sa výbor v prvom rade zaoberal plnením úloh uložených rodičovskou radou a posudzovaním žiadostí z tried a od jednotlivcov. Predmetom žiadostí z tried bolo najmä prispievanie na úhradu výdavkov na organizovanie výchovno-vzdelávacích a športových súťaží na školskej úrovni, lyžiarsky výcvik, plavecký výcvik, školu v prírode, účasť na mimoškolských kolách súťaží, údržbu, obnovu a doplnenie interiéru tried.

Výbor sa tiež zaoberal prípravou oceňovania úspešných žiakov v závere školského roka, a to tak, aby na konci roka boli podľa zásluh odmenení tí žiaci, ktorí úspešne reprezentovali našu školu na rôznych športových a kultúrno-vzdelávacích podujatiach. Nezabudlo sa ani na žiakov, našich deviatakov, ktorí počas celej doby dosahovali výborné výsledky a teda na konci školského roka nemali na vysvedčení nikdy horšiu známku ako jednotku.

Rodičovská rada sa zišla v priebehu školského roka na jednom riadnom zasadnutí a to v septembri 2019. Na zasadnutí rodičovskej rady boli na nové funkčné obdobie zvolení členovia výboru a revíznej komisie. Bola schválená výška členského príspevku 20,- EUR na rodinu a rozpočet na školský rok 2019/2020. Rodičovské združenie okrem iného prispelo na úhradu cestovného na lyžiarsky výcvik a plavecký výcvik, hygienické pomôcky a na plnú úhradu poplatku na testovanie žiakov KOMPARO.

V uplynulom školskom roku sa kôli pandémii COVID19 nepodarilo uskutočniť všetky plánované akcie školy, takže sa nepoužili plánované prostriedky.

Rodičovské združenie v školskom roku 2019/2020 hospodárilo takto:

* počiatočný stav prostriedkov na účte a pokladni boli k 1.9.2019 vo výške 8731,78€
* na strane príjmov z členského príspevku, 2% z dane, použitia skriniek a slov.atletického zväzu sme hospodárili so sumou 12504,38€
* výdavky ktorými sme podporili školu pri jej aktivitách a výdavky súvisiace s chodom rodičovského združenia boli vo výške 10030,54€
* Hospodárili sme teda s prebytkom vo výške 2473,84€
* Stav prostriedkov na pokladni a bežnom účte k 31.8.2020 bol 11205,62€

Ďakujem všetkým, ktorí prispeli k úspešnému pôsobeniu združenia v uplynulom školskom roku a zároveň ďakujem vedeniu školy za ústretovosť a spoluprácu. Zvlášť ďakujem tým rodičom, ale aj sympatizantom združenia a školy, ktorí poukázali 2 % z daní pre naše združenie.

V Trebišove 12.11.2020

 Martin Bizub

 predseda rodičovského združenia

Príloha

Údaje o hospodárení rodičovského združenia v školskom roku 2019/2020